Ahmad Razali Mohd Ali

Tan Sri Ahmad Razali Mohamed Ali (10 Disember 1928 - 16 Mei 2001) merupakan Menteri Besar Selangor dari 3 Mei 1982 - 14 Ogos 1986. Beliau bertanding atas tiket Parti UMNO, sebuah parti komponen utama dalam Barisan Nasional.

Keluarga

Adiknya Siti Hasmah Mohamad Ali, isteri kepada Tun Dr Mahathir bin Mohamad, Perdana Menteri Malaysia yang keempat dan ketujuh. Abangnya, Tun Ismail Mohd Ali adalah bekas Gabenor Bank Negara manakala seorang adik Tan Sri Mohamed Hashim bin Mohd Ali - bekas Panglima Angkatan Tentera Malaysia dan juga mempunyai seorang lagi adik, iaitu Datuk Jaffar Mohd Ali juga orang penting di Malaysia dan seorang lagi kakak Datin Saleha Mohd Ali. 
Isterinya dua orang iaitu Puan Sri Zaleha Abd. Kadir dan Puan Sri Wan Mah Rejab dan mereka mempunyai 8 anak. Salah seorang anaknya ialah Ahmad Razlan.
Menantu Ahmad Razali iaitu Datuk Noorazman Adnan  berhutang sebanyak RM 354,707.95 iaitu jumlah yang diputuskan oleh Mahkamah Sesyen Putrajaya pada 28 April 2010. Pada 4 November 2011, Presiden Mahkamah Rayuan, Tan Sri Md. Raus Sharif mengekalkan perintah Mahkamah Tinggi agar dia membayar ganti rugi RM 150,000 kepada rakan kongsinya (Mohd Fazzrul Amri Abdul Aziz) kerana didapati memungkiri perjanjian.

Politik

Ahmad Razali menyertai UMNO sejak 1946 ketika berusia 18 tahun. Beliau pernah menjadi Penghulu Mukim Hulu Klang/Ampang (1951-1964). Dalam Pilihan raya kecil DUN Kampung Baru 1967 beliau menang atas tiket parti Perikatan. Dr Mahathir Mohamad memberi kepercayaan kepada abang iparnya itu untuk menjadi Menteri Besar Selangor (1982-1986). Sebenarnya Ahmad Razali tidak ada pengalaman dan tidak terkenal dalam UMNO Selangor, tetapi diberi jawatan tinggi oleh Dr Mahathir Mohamad. Lantas beliau hanya memerintah Selangor cuma sepenggal sahaja.
Dalam suatu mesyuarat UMNO di Dewan Kampung Pandan, berlaku beberapa kekecohan dan kerusi telah dibaling kepadanya.
Antara jasanya ialah menyediakan tempat tinggal kepada 300 keluarga Melayu di Jalan Tun Razak, Kuala Lumpur sewaktu beliau memegang jawatan Setiausaha UMNO Selangor. Beliau menyatupadukan masyarakat berbilang kaum selepas Peristiwa 13 Mei sewaktu menjadi Exco Kerajaan negeri Selangor ketika itu. Pada 12 Mei 1969, sekumpulan belia Kampung Baru berjumpa dengan Exco Ahmad Razali Ali agar bertindak terhadap perarakan kemenangan pasti pembangkang iaitu (Parti Gerakan dan Parti Buruh).
Pada 1982 beliau turut menjadi Setiausaha Perhubungan UMNO Selangor dan Wilayah Persekutuan. Pada November 1976, pengurus bank menulis surat kepada UMNO Selangor (Ahmad Razali) supaya mengembalikan wang pinjaman berjumlah RM 82,500.
Selepas bersara sebagai Menteri Besar, Ahmad Razali menjadi pengerusi kepada beberapa buah syarikat termasuk Lembaga Tabung Haji. Beliau juga ahli Lembaga Disiplin UMNO.

Menteri Besar Selangor

Beliau dilantik menjadi Menteri Besar Selangor menggantikan Datuk Hormat Rafei. Ahmad Razali Mohd Ali menyandang jawatan itu dari 3 Mei 1982 - 14 Ogos 1986 atas tiket Barisan Nasional untuk parti (UMNO). Selepas sepenggal menjadi Menteri Besar, beliau diganti oleh tokoh popular UMNO iaitu Muhammad Haji Muhd Taib. Beberapa orang Menteri Besar Selangor sentiasa dirundung masalah. Sultan Selangor ketika itu ialah Sultan Salahuddin Abdul Aziz Shah.
Pada 28 Januari 1983, ketika beliau dan Datuk Samy Vellu merasmikan Pesta Thaipusam di Batu Caves, Selangor, pentas berucap telah roboh. Seramai 34 orang cedera termasuk Ahmad Razali - di tangan kiri. Samy Vellu juga cedera di lengan. Esoknya berlaku lagi kemalangan apabila Rengasamy (80 tahun ) cedera dan meninggal dunia.

Lembaga Disiplin UMNO

Lembaga Disiplin UMNO terdiri daripada Tan Sri Zaki Azmi (pengerusi), Datuk Nakhaie Ahmad dan Tan Sri Ahmad Razali Mohd Ali. Pada 3 Mei 2001, lembaga menyiasat tuduhan Datuk Fauzi Abdul Rahman (UMNO Kuantan) bahawa Setiausaha Agung UMNO, Tan Sri Khalil Yaakob terbabit dalam politik wang serta penyelewengan dan Badan Pencegah Rasuah sedang menyiasat. Khalil didakwa melakukan penyelewengan ketika menjadi Menteri Besar Pahang.
Bahagian UMNO yang turut bermasalah ialah Silam, Jelutong, Bukit Bintang dan Gombak. UMNO Bukit Nenas dan Daya Bumi turut bermasalah.

Meninggal dunia

Pada 16 Mei 2001 beliau meninggal dunia kerana sakit jantung di Institut Jantung Negara (IJN) pada usia 73 tahun. Jenazah dibawa ke rumahnya di Taman Tun Abdul Razak di Ampang, Selangor dan dikebumikan di Tanah Perkuburan Islam Jalan Ampang. Turut hadir ziarah ialah mantan Perdana Menteri, Tun Dr. Mahathir Mohamad dan Tun Dr. Siti Hasmah Mohamad Ali. Lain-lain ialah Pemangku Raja Selangor, Tengku Idris Shah dan bekas Timbalan Perdana Menteri Malaysia, Tun Ghafar Baba. Pengerusi Lembaga Disiplin Umno (2001) Tengku Ahmad Rithauddeen Ismail turut hadir.
Semasa Perhimpunan Agung UMNO 2001, TPM , Datuk Seri Abdullah Ahmad Badawi merakamkan ucapan takziah kepada keluarga. Dato' Hormat Rafie juga meninggal dunia pada 30 Mei 2001.

Kenang jasa

Bagi mengenang jasanya, Sekolah Menengah Kebangsaan Dato' Ahmad Razali, Ampang Jaya dinamakan sempenan nama beliau. Taman Dato' Ahmad Razali di Ampang juga mengambil namanya. Kampung Dato Ahmad Razali di Dengkil juga dinamakan bersempena nama beliau.
Pengarah filem Datin Paduka Shuhaimi Baba, mengarahkan filem terbarunya, Tanda Putera yang turut memaparkan peranan Ahmad Razali Ali. Pelakon Razali Hussain membawa watak Ahmad Razali.